Vinteren går på hæld. Snart er det forår. Med foråret nærmer eksamenstiden sig, og når det meste af juni engang er overstået, skal vi på Virum Gymnasium atter tage afsked med vores nyudsprungne studenter. For os er det årets højdepunkt, kulminationen på tre års arbejde, alle stunderne med faglig fordybelse, alvor og sjov, resultatet af højt humør, af engagement og viljestyrke.

I år bliver den store festdag imidlertid ikke helt den samme, glæden ikke helt, hvad den plejer at være. Man kan sige det på den måde, at studenterne anno 2016 bliver den sidste årgang i Danmark, der nyder gavn af, at vi som samfund har investeret de ressourcer i uddannelsen, man med rette kan forvente og forlange.

I efterhånden et stykke tid har der blæst nye uddannelsespolitiske vinde, værdien af den klassiske studenterhue er blevet revurderet, huen ønskes udskiftet med andre mere erhvervsrettede kasketter, og det er i orden, det er til at forstå, prioriteringen kan man endog sympatisere med.